Neelofa

**Noor Neelofa Mohd Noor** (lahir 10 Februari 1989) ialah seorang pelakon, pengacara dan model wanita Malaysia. Kerjayanya bermula selepas dinobatkan sebagai juara Dewi Remaja 2009/10 dan terkenal menerusi lakonannya sebagai Alisya dalam drama bersiri *[[Kau Yang Terindah]]* yang bersiaran di TV3 dan *[[Suri Hati Mr. Pilot]]* di Astro Ria.

Selepas memenangi Dewi Remaja, Neelofa menerima banyak tawaran berlakon filem dan drama serta tawaran menjadi pengacara di stesen TV, termasuk juga tawaran menjadi duta dan jurucakap produk. Beliau juga berjinak-jinak dalam bidang perniagaan dengan melancarkan produk kesihatan BellaVita bersama ibunya dan memiliki jenama produknya sendiri. Neelofa dianggap sebagai seorang artis dan selebriti yang paling berjaya meskipun berdepan dengan pelbagai ujian dan dugaan. Pada tahun 2016, beliau memenangi Anugerah Bintang Popular Berita Harian 2016 menerusi kategori Bintang Paling Popular selepas hampir lima tahun bertanding, beliau menang dua daripada tiga pencalonan yang diterimanya. Beliau juga telah dipilih oleh Perbadanan Pembangunan Perdagangan Luar Malaysia (MATRADE) bagi menerajui program CelebExports.

Beliau kembali ke layar kaca menerusi drama adaptasi novel *[[Suri Hati Mr. Pilot]]* arahan Michael Ang. yang bersiaran di Astro Ria, bergandingan bersama pelakon Fattah Amin selepas sekian lama tidak berlakon. Drama ini merupakan drama televisyen pertama lakonannya yang menampilkan beliau bertudung sejak beliau mula bertudung pada 2014. Pada tahun 2015, beliau membintangi telefilem Lukisan Takdir dan Wan Embong. Kedua-dua telefilem itu menampilkannya bertudung. 

Pada Mac 2017, Neelofa telah dipilih sebagai penghias majalah berprestij, *[[Forbes|Forbes Asia]]* yang menampilkan ahli perniagaan berpengaruh dari seluruh dunia.

Pada 18 Jun 2020, Neelofa menubuhkan pertubuhan kebajikannya sendiri, Pertubuhan Kasih Neelofa yang bertujuan bagi membantu insan yang memerlukan.

## Kehidupan awal
Beliau dilahirkan sebagai Noor Neelofa binti Mohd Noor pada Jumaat, 10 Februari 1989 Masihi bersamaan 4 Rejab 1409 Hijrah di Pasir Mas, Kelantan dan merupakan anak ketiga daripada sembilan adik-beradik, beliau mempunyai lima adik-beradik berlainan bapa. Bapanya berketurunan Melayu dan ibunya, Noor Kartini Noor Mohamed berdarah peranakan Pakistan dan Arab. Beliau mendapat namanya dari nama "Niloufar" yang bermaksud bunga teratai dan lebih mesra dengan panggilan Lofa oleh kalangan ahli keluarganya.

Beliau memperoleh keputusan lima A dalam UPSR dan kemudian belajar di sekolah menengah di Maktab Rendah Sains MARA (MRSM) Langkawi dan mendapat keputusan cemerlang dalam kedua-dua peperiksaan iaitu 8A dalam PMR dan 10A dalam SPM.

## Kerjaya

### Dewi Remaja
Beliau dinobatkan sebagai juara Dewi Remaja 2009/2010, mengatasi saingannya yang lain termasuk Anzalna Nasir dan Izara Aishah. Sebelum menyertai Dewi Remaja, Neelofa merupakan seorang peragawati sepenuh masa dan pernah muncul dalam muzik video beberapa penyanyi tempatan seperti Awi Rafael dan Akim.

### Televisyen dan filem
Kerjaya lakonan Neelofa bermula pada 2011 apabila beliau memegang watak utama sebagai Najihah dalam siri televisyen, *Kasih Najihah* di TV9. Beliau juga diberi peranan utama sebagai Wardina dalam drama seram fantasi TV3, *Sumpahan Anjasmoro*. Neelofa kemudiannya membintangi bersama Fazura dan Tiz Zaqyah dalam drama keagamaan, *[[Tahajjud Cinta (siri TV)|Tahajjud Cinta]]* yang juga bersiaran di TV3 bermula 8 Julai sehingga 14 Oktober 2011, Neelofa memegang watak pembantu sebagai Suraya. Pada tahun 2012, beliau meraih kejayaan komersial menerusi watak utama sebagai Alisya dalam drama *[[Kau Yang Terindah]]* yang turut dibintangi oleh Nazim Othman dan Emma Maembong, ia disiarkan pada 6 Ogos hingga 20 September di TV3. 

Neelofa membuat penampilan sulungnya di layar lebar pada tahun sama menerusi pembikinan semula filem *[[Azura (filem 2012)|Azura]]* arahan Aziz M. Osman, yang diadaptasi daripada versi asal filem ini yang ditayangkan pada 1984 arahan Deddy M. Borhan lakonan Ogy Ahmad Daud dan Jamal Abdillah, turut berlakon dalam versi baru filem ini ialah pelakon utamanya, Shahz Jaszle. Filem kedua lakonannya, ** arahan sulung Syafiq Yusof, lakonan bersama Shaheizy Sam dan Lisa Surihani menemui penonton di pawagam pada Hari Raya Aidilfitri 21 Ogos 2012, dalam filem ini beliau memegang watak pembantu sebagai Zura, rakan sekerja Lisa yang dilakonkan oleh Lisa sendiri, diikuti oleh filem ketiga lakonannya, *[[Hantu Kapcai]]* arahan Ghaz Abu Bakar lakonan Zizan Raja Lawak dan Remy Ishak. Ulasan positif beliau telah diberikan dalam akhbar dan daripada orang ramai bagi lakonannya dalam Lukisan Takdir dan Wan Embong.

Sebagai pengacara TV, Neelofa telah mengacarakan pelbagai rancangan televisyen, termasuk, *[[Nona (siri TV)|Nona]]* (TV3), *Sekolahku Hebat* (Astro Ceria) dan *[[meleTOP]]* (Astro Ria).

Beliau kembali ke bidang lakonan pada 2016 menerusi drama *[[Suri Hati Mr. Pilot]]* gandingan bersama pelakon drama *[[Playboy Itu Suami Aku]]* dan *[[Gerak Khas]]*, Fattah Amin. Drama ini merupakan drama pertama lakonannya yang menampilkan beliau bertudung.

Neelofa tampil dalam program realiti atas talian, *#FollowLofa* terbitan Hurr.TV yang disiarkan bermula 26 April 2017. Neelofa pada mulanya pernah beberapa kali menolak untuk berkongsi kehidupannya dengan peminat. Namun kelonggaran pihak produksi yang membenarkan beliau menentukan beberapa hal penerbitan membuatkan hatinya terbuka. Menurutnya, 98 peratus daripada sorotan kehidupannya yang bakal ditayangkan adalah benar.

Projek televisyen beliau seterusnya ialah drama romantik adaptasi novel *[[Red Velvet (Drama)|Red Velvet]]* gandingan beliau bersama Alif Satar yang bersiaran di Astro Ria bermula 23 Oktober 2017. Pada April 2018, *[[New Straits Times]]* melaporkan bahawa Neelofa bakal menjayakan peranan suara dalam siri animasi pra-sekolah *Omar & Hana*.

Neelofa muncul bersama Zul Ariffin dalam drama adaptasi novel karya Suri Ryana, *Ti Amo Sweetheart 100 Hari* yang bersiaran pada Hari Raya Aidilfitri di Astro Ria.

Neelofa mengumumkan pada Disember 2019 yang beliau akan meninggalkan *meleTOP* sebagai pengacaranya selepas tujuh tahun kerana ingin fokus kepada perancangan lain dalam kerjayanya. Beliau sebelum ini pernah menafikan khabar angin mengatakan beliau akan meninggalkan *MeleTOP* sekitar 2017.

### Teater
Pada 20 hingga 24 Ogos 2014, Neelofa melibatkan dirinya dalam teater apabila beliau menyertai barisan pelakon pementasan teater *Bahayanya Wanita* arahan Erma Fatima yang berlangsung di Panggung Sari, Istana Budaya. Beliau melakonkan watak gadis Thailand dalam teater yang dipentaskan untuk kali ketiga.

### Penulisan
Neelofa juga bergiat aktif dalam bidang penulisan dengan menulis ruangannya di akhbar *[[Metro Ahad]]*. Pada tahun 2016, beliau melancarkan buku pertamanya, *The Chic Codes* yang diinspirasikan daripada perjalanan hidupnya. Menurutnya niatnya menulis buku itu sekadar berkongsi pengalaman hidup untuk dijadikan ilmu yang menjadi panduan pada orang lain khususnya remaja. Sama ada layak atau tidak menulis, Neelofa menyatakan jika bukan sekarang, bila lagi. Menariknya, buku berkenaan mengandungi 12 bab mengenai cinta, hidup dan perniagaan. Dalam temuramah bersama *[[MSTAR Online|mStar Online]]*, beliau berkata: "Ia sebuah buku tentang perjalanan hidup dan karier saya selain ingin berkongsi tentang kejayaan, kesilapan dan pengalaman dari prespektif seorang wanita. Saya juga ingin berkongsi pengalaman dalam bidang perniagaan dan mendidik wanita yang ingin menceburi bidang ini."

### Perniagaan
Neelofa terlibat dalam pelbagai cabang perniagaan termasuk kanta lekap Lofalens, produk pil penjagaan kesihatan Beautea Slim, dan jenama pakaian wanita Muslimah, Naelofar Hijab untuk wanita. Pada Mei 2012, Neelofa menerusi syarikat miliknya, BellaVita Healthcare International Sdn Bhd telah menghasilkan suplemen kesihatan dan kecantikan yang mengabunggkan sinergi dua dunia iaitu dunia moden dan tradisional. Pengambilan makanan seimbang serta buah-buahan dan sayuran setiap hari akan memberikan kesan yang sangat positif kepada kesihatan dan kecantikan.

## Kehidupan peribadi
Datuk beliau, Noor Mohamed Mohammad Din meninggal dunia pada 20 November 2018 pada usia 83 tahun, namun tidak diketahui sebab kematian. Beliau ialah sepupu kepada cef selebriti, Adam Didam yang meninggal dunia pada 19 Mei 2019. Pada 15 Oktober 2020, Neelofa berniqab.

### Hubungan pasangan
Gosip cinta antara Neelofa dan seorang pelajar Universiti Utara Malaysia yang bernama Saiful Amrullah sangat hangat diperkatakan, mula bertiup kencang ketika bertemu ketika berjalan di KLCC. Neelofa dan Hans dikatakan pernah pergi bersama-sama menonton persembahan konsert Alicia Keys di Singapura. Gosip itu semakin panas apabila mereka menjalani penggambaran filem tersebut pada Oktober 2011. Baik Hans mahupun Neelofa, masing-masing tidak memberi sebarang pengesahan yang sahih tentang status hubungan mereka. Hubungan cinta atau persahabatan mereka yang sebelum ini memberi banyak teka-teki kepada pihak lain akhirnya bertemu titik noktah. Antara Neelofa dan Hans Isaac mereka sebenarnya sudah tidak punya apa-apa hubungan lagi. Itu yang pasti. Neelofa tampil memberi kenyataan mengatakan hubungan dua tahunnya bersama pelakon, pengarah dan penerbit itu sudah berakhir sejak kira-kira empat bulan lalu.

Neelofa sebelum ini pernah dikaitkan bercinta dengan penyanyi hip hop, Ariz Ramli atau Caprice dan pernah menjadi model untuk muzik video penyanyi itu.

Neelofa dikatakan pernah bercinta dengan pelakon kacak dan tinggi lampai, Fattah Amin sejak mereka berdua digandingkan bersama dalam drama *[[Suri Hati Mr. Pilot]]* yang mencetus fenomena dengan mencapai rating tertinggi pada setiap minggu. Drama ini turut dikatakan menjadi drama rating tertinggi di Astro.

Bukan itu sahaja, malah keserasian antara Neelofa dan Fattah Amin dalam drama tersebut, telah mencetuskan fenomena Lofattah (yang merupakan hasil gabungan nama Neelofa dan Fattah). Fenomena Lofattah terdiri daripada beratus ribu peminat yang menyokong karier kedua-dua artis pujaan mereka, di samping sentiasa mengharapkan agar mereka bersama.

Di satu sesi Meet & Greet bersama peminat pada Februari, Neelofa dan Fattah Amin tampil dan mengaku bahawa mereka pernah bersama. Namun, perhubungan mereka dikatakan telah pun berakhir dan mereka hanya sekadar kawan sahaja. Neelofa dan Fattah Amin bakal digandingkan bersama dalam telefilem *[[Suri Hati Mr. Pilot|Suri Hati Mr Pilot]] Raya* arahan Michael Ang dan Hadith Omar dan telah disiarkan di kaca televisyen pada Hari Raya 2016.

Pada April 2018, dalam episod rancangan *[[MeleTOP]]* kendaliannya, Neelofa mendedahkan beliau pernah tinggal berjiran dengan bomoh terkenal Mona Fandey semasa zaman kanak-kanaknya. Beliau dipetik sebagai berkata: “Rumahnya di Kelantan dekat dengan rumah keluarga saya. Saya ingat lagi yang keluarga kami pernah makan bersama keluarganya, malah turut mengambil gambar bersama-sama". Dalam temuramah bersama Astro Awani, Neelofa mendedahkan beliau dibuli hampir setiap hari di media sosial dan perkara itu turut berlaku kepada ahli keluarganya.

Pada 27 Mac 2021, beliau selamat melangsungkan pernikahan dengan pelakon, PU Riz melalui sebuah majlis akad nikah di Kuala Lumpur.

Beliau dikurniakan seorang anak lelaki, Muhammad Bilal yang dilahirkan pada 29 Januari 2022.

## Kontroversi

### Penganjuran majlis di kelab malam

Pada 26 Februari 2018, Neelofa mencetuskan kontroversi apabila melancarkan koleksi tudung di bawah jenamanya, Naelofar Hijab di kelab malam utama Kuala Lumpur, Zouk sambil meraikan hari jadinya yang ke-29. Neelofa berkata bahawa tempat tersebut dipilih selepas mengambil kira tempat-tempat yang bersesuaian dengan tema penganjuran serta kos penganjuran. Meskipun begitu, banyak pihak yang menyatakan kekesalan ke atas tindakan tersebut, dengan kritikan-kritikan termasuk berlaku perlanggaran Akta Kesalahan Jenayah Syariah dan prinsip Kesopanan dan Kesusilaan dalam Rukun Negara. Tindakan penganjuran di kelab malam itu juga mendapat perhatian para mufti negara yang mengulas tentang kewajaran penganjuran majlis sebegitu di kelab malam, sekaligus bercanggah dengan unsur-unsur Islam dan norma budaya setempat. Pada masa yang sama, Neelofa mendapat penentangan meluas di Internet; dianggarkan 100 ribu orang berpaling daripada mengikuti laman Instagram-nya selepas insiden itu. Sehubungan dengan itu, para rakan artis menyatakan bantuan sokongan terhadap Neelofa yang mendapat kecaman meluas tersebut.

### Perlanggaran SOP COVID-19

Dalam majlis perkawinan antara Neelofa dengan PU Riz pada 27 Mac 2021, gambar-gambar hadirin yang duduk rapat lalu melanggar tatacara operasi piawai (SOP) pengekangan jangkitan COVID-19 menjadi tular lalu mendapat kecaman rakyat negara secara am. Hal ini mendapat perhatian polis yang membuka kertas siasatan berkenaan perlanggaran tersebut berdasarkan Seksyen 21A Akta Pencegahan Dan Pengawalan Penyakit Berjangkit 1988 (Akta 342), dan memanggil penganjur, pemilik hotel dan ahli keluarga terlibat untuk membantu siasatan.

Sejurus selepas itu, Neelofa dan PU Riz dikesan merantau ke pulau Langkawi, Kedah dengan dakwaan berbulan madu lalu melanggar SOP berkenaan pelarangan rentas antara negeri melalui gambar-gambar yang tersebar di media sosial, menyebabkan pihak polis menyiasat mereka sekali lagi atas dakwaan tersebut. Pada 31 Mac, mereka disahkan pergi ke Langkawi atas urusan kerja dengan syarikat teh buih, Chatime di Langkawi serta Sungai Petani (Kedah) dan Kangar, Perlis, dan dikatakan mendapat permit daripada polis untuk merentas sempadan negeri atas urusan tersebut. Meskipun begitu, gambar-gambar susulan pasangan itu yang dilihat bergembira ketika di Langkawi dianggap seolah-olah menyalahgunakan kebenaran rentas negeri yang sepatutnya digunakan bagi tujuan kerja. Dalam sebuah temu bual, Neelofa berkata bahawa rancangan perjalanan ke Langkawi itu telah dirancang beberapa bulan lalu, dan malah meraikan penentangan negara terhadapnya sebagai suatu publisiti terhadapnya - pihak Chatime dikatakan mengalu-alukannya untuk merasmikan beberapa lagi cawangan di Langkawi selepas insiden tersebut. Setelah itu, Neelofa akhirnya memohon maaf secara rasmi pada 9 April.

Pada 27 April, pihak polis mengesahkan bahawa keluarga Neefola dikenakan hukuman denda sejumlah RM60,000, yakni RM20,000 bagi Neelofa, RM10,000 bagi suami, dan RM1,500 bagi setiap 20 orang ahli keluarganya. Sungguhpun begitu, ramai yang kurang berpuas hati dengan nilai ini dan menganggap ini sebagai ketidakadilan terhadap golongan atasan berbanding dengan golongan marhaen yang dikenakan denda yang lebih tinggi. Sementara itu, Neelofa pula berhasrat dalam membantu mereka yang dikenakan denda secara melampau.

Walau bagaimanapun, gambar-gambar baharu pada awal bulan Mei mendedahkan satu lagi pelanggaran SOP COVID-19, kini melibatkan tindakan merentas negeri secara haram ke Nilai, Negeri Sembilan untuk tujuan beli-belah, sekaligus membawa semula perhatian pihak polis serta amarah rakyat. Pada sidang perbicaraan pada 20 Mei di Mahkamah Majistret Seremban, Neelofa dan suaminya mengaku tidak bersalah di atas kesalahan-kesalahan yang dibicarakan, dan diberi ikat jamin sebanyak RM10,000 (PU Riz) dan RM5,000 (Neelofa) dengan sebutan semula kes pada 5 Jun. Sidang perbicaraan itu membawa kritikan oleh beberapa pihak, terutamanya badan peguam negeri yang mendakwa terdapat layanan berat sebelah yang diberikan kepada mereka berbanding orang-orang tertuduh lazim ketika sidang perbicaraan. Isu ini juga membuka persoalan tentang pentadbiran Nilai itu sendiri, yakni sama ada Nilai berada di bawah pentadbiran Selangor sehingga mereka berdua kesalahan rentas negeri tidak tertakluk kepada mereka; tuduhan yang dibicarakan adalah kerana tidak memakai pelitup muka serta tidak mendaftarkan kehadiran di aplikasi MySejahtera ketika di Nilai.

## Pencapaian
Pada April 2017, Neelofa telah terpilih sebagai salah seorang daripada 300 individu yang tersenarai dalam *Forbes 30 Under 30 Asia 2017* bagi kategori E-Dagangan dan Peruncitan oleh majalah perniagaan antarabangsa *[[Forbes]]* dan ia merupakan pengiktirafan yang cukup membanggakan biarpun usianya dalam dunia perniagaan masih hijau. Beliau juga ialah antara 10 individu utama yang tampil dalam versi majalah. Selain beliau, turut berada dalam senarai itu ialah Vivy Yusof, Sasha Tan, Edmund Ooi, Victor Chua dan lain-lain lagi.

Beliau terpilih mewakili Malaysia untuk Program Delegasi Belia Pertubuhan Bangsa-Bangsa Bersatu (UNDP) dan dijemput menjadi panel penceramah di Forum Belia Misk-UNDP 2017, yang diadakan di New York, Amerika Syarikat pada September 2017. Beliau turut diberi penghormatan sebagai tetamu penting dalam majlis Swarovski Crystal Wonderland Party sempena Minggu Fesyen Milan yang diadakan di Milan, Itali pada 21 September.

Pada 8 Disember 2017, syarikat penerbangan tambang murah AirAsia melantik Neelofa sebagai pengarah bebas bukan eksekutifnya yang baru. Tony Fernandes, ketua pegawai eksekutif kumpulan AirAsia menyifatkan Neelofa sebagai "seorang yang cerdik dan berdikari". Beliau diumumkan sebagai wanita berhijab pertama yang menghiasi papan iklan jenama aksesori perhiasan popular, Swarovski di Malaysia pada 14 Mei 2019.

Neelofa menerima pencalonan dalam kategori usahawan pada anugerah berprestij antarabangsa, Influencer Awards 2019 Monaco sebagai ruang terbaik untuk mengukuhkan empayarnya. Anugerah itu bakal berlangsung di Monaco pada 5 dan 6 Oktober.

## Diskografi

### Single

## Filemografi

## Videografi

## Bibliografi

## Endorsmen

## Kedermawanan dan penajaan
Pada April 2012, Neelofa bersama Nazim Othman, Fizo Omar, Zoey Rahman, Intan Ladyana dan Aiman Hakim Ridza dilantik sebagai Young Biz Icons untuk Oxford Centre of Excellence (Oxcell). Menurut Oxcell, "Pelantikan enam ikon adalah berdasarkan kejayaan akademik dan pembangunan kerjaya dalam seni". Melalui program ini, ikon selebriti akan berkongsi pengalaman mereka sepanjang terlibat dalam dunia perniagaan dan seni.

Pada Julai 2013, beliau bersama-sama dengan Adi Putra, Nora Danish, Fiza Sabjahan, Amar Asyraf, Nelydia Senrose, Tasha Shilla dan Aiman Hakim Ridza telah dilantik sebagai duta untuk kempen Anugerah Syawal 2013 oleh TV3. Menurut TV3 "pelantikan selebriti ini adalah untuk mempromosikan program-program di televisyen dan radio sepanjang bulan Syawal.

Pada November 2016, beliau telah dilantik oleh Bank Rakyat sebagai duta Kad Muslimah.

Neelofa merupakan antara 10 individu telah dilantik sebagai kumpulan kedua duta besar bagi Transformasi Nasional 2050 (TN50) pada Mei 2017. Selain beliau, mereka yang terpilih termasuk wakil presiden Parti Bersatu Rakyat Sabah Arthur Joseph Kurup, pemuzik Gabriel Fairuz Louis, pakar Fatwa Datuk Izhar Afiff, pegawai eksekutif ABIM Jufitri Joha, pengasas JuaraGym Ben Uzair, artis seni rupa Anniketyni Madian, usahawan Juliana Lim dan Esther Michael, dan aktivis marin Nadhirah Mohd Rifai.

Pada September 2017, Neelofa mencipta sejarah apabila beliau telah dipilih sebagai duta jenama kosmetik mewah antarabangsa Lancôme, sekaligus menjadikan beliau sebagai wanita muslimah pertama yang dilantik sebagai duta bagi jenama antarabangsa.

Pada 9 April 2018, beliau bersama penyanyi Taiwan Hebe Tian dilantik sebagai wajah baharu telefon pintar OPPO F7. Pada 16 April, Neelofa bersama beberapa selebriti tempatan lain termasuk Hans Isaac, Awal Ashaari, Scha Al-Yahya, Maya Karin, Joe Flizzow, Nora Danish, dan Kavita Sidhu menjayakan kempen menentang buli siber dan penyebaran berita palsu di media sosial.

## Anugerah dan pencalonan

## Rujukan

## Pautan luar

* 
* 
* 
* 
* 
* Neelofa on Telegram
* Neelofa on YouTube